Euroopa Keskpanga otsus,

8. november 2001,

võltsingute seiresüsteemi (VSS) kasutamise teatavate tingimuste kohta

(EKP/2001/11)

(2001/912/EÜ)

EUROOPA KESKPANGA NÕUKOGU,

võttes arvesse Euroopa Ühenduse asutamislepingut, eriti selle artikli 106 lõiget 1,

võttes arvesse Euroopa Keskpankade Süsteemi ja Euroopa Keskpanga põhikirja, eriti selle artiklit 16,

ning arvestades järgmist:

(1) Nõukogu 28. juuni 2001. aasta määrusega (EÜ) nr 1338/2001, milles sätestatakse euro võltsimise takistamiseks vajalikud meetmed, [1] on kehtestatud teatavad meetmed seoses võltsitud pangatähti ja münte käsitleva teabe kogumise ja säilitamisega ning juurdepääsuga sellistele andmetele.

(2) Võltsimisvastane võitlus ei saa toimuda ainult euroala tasandil; selleks on Euroopa Liidu Nõukogu võtnud euroga seotud meetmeid Euroopa Liidu lepingu VI jao alusel (st kolmanda samba raames); lisaks sellele laiendatakse nõukogu määrusega (EÜ) nr 1339/2001 nõukogu määruse (EÜ) nr 1338/2001 mõju neile liikmesriikidele, kes ei ole eurot ühisrahana kasutusele võtnud. [2]

(3) Olemasolevaid võltsingute analüüsimise ja võltsimisega seotud teabe kogumise korda ja süsteeme tuleb edasi arendada; EKP on loonud võltsingute analüüsi keskuse ja valeraha andmebaasi; nimetatud andmebaas on otstarbekas ümber korraldada ja nimetada see "võltsingute seiresüsteemiks" (VSS) ning määratleda tema omadused.

(4) EKP sätestab tingimused, mis tagavad VSSi asjakohaste andmete kasutamise otstarbeka korra kooskõlas määrusega (EÜ) nr 1338/2001 ja määrusega (EÜ) nr 1339/2001. Selleks peavad kõik Euroopa Keskpankade Süsteemi kuuluvad riikide keskpangad asutama igas riigi keskpangas oma siseriikliku võltsingute seirekeskuse ja looma siseriikliku võltsingute seirekeskuse turvahalduri ametikoha. Lisaks sellele sõlmib EKP vajalikud kokkulepped ja lepingud komisjoni ja Europoliga, et tagada neile asjakohane juurdepääs VSSis sisalduvatele andmetele ning juurdepääs Euroopa tehnika- ja teaduskeskusele määruse (EÜ) nr 1338/2001 kohaselt. Igasuguse juurdepääsu puhul tuleks kinni pidada asjakohastest minimaalsetest turvanõuetest. Kõnealustest nõuetest kinnipidamine on oluline VSSis sisalduvate andmete konfidentsiaalsuse tõttu. Andmete konfidentsiaalsus tähendab seda, et teavet, mida VSSi kasutaja VSSist saab, kasutatakse ainult euro võltsimise vastase võitlusega seotud kohustuste täitmiseks. Juurdepääsu piiramine VSSis sisalduvatele andmetele aitab tagada konfidentsiaalsust.

(5) EKP nõukogu tegeleb VSSiga seotud menetluskäsiraamatu ja minimaalsete turvanõuete heakskiitmisega. Neid ei avaldata tulenevalt VSSis salvestatavate ja kättesaadavate andmete konfidentsiaalsusest ja VSSi kasutamiskeskkonna konfidentsiaalsuse säilitamise olulisusest,

ON VASTU VÕTNUD JÄRGMISE OTSUSE:

Artikkel 1

Mõisted

Käesolevas otsuses kasutatakse määruses (EÜ) nr 1338/2001 sätestatud mõisteid.

Artikkel 2

Võltsingute seiresüsteem

1. Valeraha andmebaas nimetatakse ümber võltsingute seiresüsteemiks (VSS). Kõiki varasemates õigusaktides sisalduvaid viiteid valeraha andmebaasile käsitatakse viidetena VSSile.

2. VSS koosneb keskandmebaasist, mis sisaldab kõiki tehnilisi ja statistilisi andmeid nii euro rahatähtede kui ka müntide võltsimise kohta olenemata sellest, kas need on pärit liikmesriikidest või kolmandatest riikidest. Muu hulgas sisaldab VSS sirvimis- ja redigeerimisrakendusi, vahendeid andmete alla- ja üleslaadimiseks ja võrke, mis seovad VSSi eri kasutajad VSSiga.

3. VSSi töö korraldamine ja juhtimine kuuluvad EKP juhatuse pädevusse ning EKP juhatus võtab selle töö puhul arvesse rahatähtede komitee arvamusi.

Artikkel 3

Juurdepääs võltsingute seiresüsteemis sisalduvatele andmetele

1. Lisaks sellele, et riikide keskpankadel on juurdepääs VSSile, tagatakse juurdepääs VSSis sisalduvatele asjaomastele andmetele ka muudele pädevatele siseriiklikele asutustele, sh siseriiklikele analüüsikeskustele ja müntidega seotud andmete puhul ka siseriiklikele mündianalüüsikeskustele kooskõlas määrusega (EÜ) nr 1338/2001. Selleks kohaldatakse käesoleva otsuse artiklites 5-9 sätestatud tingimusi.

2. Euroopa Komisjonile, Euroopa tehnika- ja teaduskeskusele (ETTK) ja Europolile antakse juurdepääs VSSis sisalduvatele asjaomastele andmetele määruse (EÜ) nr 1338/2001 kohaselt. Kõnealuse juurdepääsu kord sätestatakse vastavalt vajadusele EKPga sõlmitavate kahepoolsete kokkulepete ja lepingutega.

3. Ühenduse ja kolmandate isikute vahelisi rahalisi suhteid käsitlevaid lepinguid arvesse võttes võib EKP anda nende kolmandate isikute määratud asutustele või keskustele juurdepääsu VSSis sisalduvatele asjaomastele andmetele.

4. Lisaks eespool sätestatud lõikele 3 ja lähtudes määruse (EÜ) nr 1338/2001 artiklist 9 võib EKP anda kolmandate isikute määratud asutustele või keskustele juurdepääsu VSSis sisalduvatele asjaomastele andmetele. Lisaks sellele võib neile anda VSSis sisalduvaid ajutisi andmeid, kui seda peab vajalikuks EKP võltsingute analüüsi keskus.

Artikkel 4

Siseriiklike analüüsikeskuste ja siseriiklike mündianalüüsikeskuste andmete sisestamine võltsingute seiresüsteemi

Avastatud võltsitud euro pangatähtedega seotud andmete sisestamine VSSi siseriiklike analüüsikeskuste poolt ja kõigi arvatavalt võltsitud euro rahatähtede uute liikide saatmine EKP võltsingute analüüsi keskusse toimub kooskõlas määrusega (EÜ) nr 1338/2001 ja asjaomase menetluskäsiraamatuga, mille on heaks kiitnud EKP nõukogu EKP üldnõukogu toetusel. Kui siseriiklik analüüsikeskus ei ole riigi keskpank ega ole loodud riigi keskpanga raames, antakse talle menetluskäsiraamatu kohta nõu. Vajadusel kohandatakse menetluskäsiraamatut seoses münte käsitlevate andmete sisestamisega VSSi Euroopa tehnika- ja teaduskeskuste ja siseriiklike mündianalüüsikeskuste poolt.

Artikkel 5

Siseriiklikud võltsingute seirekeskused

1. Liikmesriikides tegeleb artiklis 3 osutatud ülesandega hallata juurdepääsu VSSile igas riigi keskpangas loodud siseriiklik võltsingute seirekeskus. Kõnealune siseriiklik võltsingute seirekeskus aitab kaasa igasugusele VSSi käsitlevale suhtlusele liikmesriikides. Seoses selliste ülesannetega luuakse igas siseriiklikus võltsingute seirekeskuses turvahalduri ametikoht.

2. EKP nõusolekul annab siseriiklik võltsingute seirekeskus loa artiklis 3 osutatud eri tasandite juurdepääsuks VSSile eespool sätestatud lõike 1 kohaselt. Selleks kehtestab eespool nimetatud siseriikliku võltsingute seirekeskuse turvahaldur asjaomaste kasutajate nimed, kasutajate eri kategooriad ja juurdepääsu eri tasandid ning võtab need kasutusele.

Artikkel 6

Võltsingute seiresüsteemi turvanõuete järgimine

EKP nõukogu kehtestab EKP üldnõukogu toetusel minimaalsed turvanõuded, mida peavad VSS-i kasutamisel järgima kõik asutused ja keskused (siseriiklikud analüüsikeskused ja/või siseriiklikud mündianalüüsikeskused), kui seal on selle süsteemi kasutajaid, ja kõik sellised kasutajad. Turvanõuded tehakse teatavaks siseriiklikele võltsingute seirekeskustele.

Artikkel 7

Konfidentsiaalsus

1. Iga asutus või keskus, kus on VSSi kasutajaid, teavitab neid VSSis sisalduva teabe konfidentsiaalsusest ja kõnealuse asutuse või keskuse või muude asutuste või keskuste iga kasutaja puhul juurdepääsu suhtes kohaldatavatest piirangutest nii, nagu asjaomase siseriikliku võltsingute seirekeskuse turvahaldur neist piirangutest aeg-ajalt kõnealustele asutustele ja keskustele teatab. Asjaomane siseriiklik võltsingute seirekeskus võib nõuda, et iga asutus või keskus kirjutaks alla konfidentsiaalsusdeklaratsioonile, milles ta sedastab, et on käesoleva otsuse sisu nõuetekohaselt teadmiseks võtnud. Iga asutus või keskus konsulteerib asjaomase siseriikliku võltsingute seirekeskusega küsimustes, mis on seotud VSS-is sisalduvate andmete konfidentsiaalsusega. Siseriiklikud võltsingute seirekeskused konsulteerivad EKP võltsingute analüüsi keskustega kõigi selliste nõuete või konsulteerimise tagajärgede üle.

2. Asjaomaste siseriiklike võltsingute seirekeskustega konsulteeritakse teatiste üle, mis sisaldavad VSSis sisalduvaid andmeid ja mis on adresseeritud üldsusele, krediidiasutustele ja asjassepuutuvate seadmete valmistajatele. Kõnealused võltsingukeskused konsulteerivad ka EKP võltsingute analüüsi keskusega.

3. EKP konsulteerib asjaomase võltsingute seirekeskusega seoses kõigi juurdepääsu peatamistega. Nii EKP kui ka asjaomane siseriiklik võltsingute seirekeskus võivad peatada mis tahes VSSi kasutaja juurdepääsu VSSile, kui see on vajalik VSSis sisalduvate andmete konfidentsiaalsuse säilitamiseks. VSSi kasutamiseks vajalike tingimuste taastamiseks konsulteerib asjaomane siseriiklik võltsingute seirekeskus asutuse või keskusega, kuhu selline kasutaja kuulub.

4. Kui EKP nõukogu on artiklis 6 nimetatud minimaalsed turvanõuded ja artiklis 4 nimetatud menetluskäsiraamatu heaks kiitnud, ei avaldata nimetatud dokumente nende konfidentsiaalsuse tõttu.

Artikkel 8

Seire

Siseriiklikud võltsingute seirekeskused kehtestavad pärast asjaomaste asutuste või keskustega konsulteerimist korra, mis võimaldab jälgida, kas nimetatud asutused ja keskused järgivad artiklite 6 ja 7 sätteid, ning võtta vastu sellega seotud asjaomaseid meetmeid. Kõnealune kord võimaldab EKP-l osaleda sellises seires. Pärast konsulteerimist siseriiklike võltsingute seirekeskustega kehtestab EKP ka korra, mille põhjal saab kontrollida, kas siseriiklikud võltsingute seirekeskused järgivad käesoleva otsuse sätteid.

Artikkel 9

Rakendamine

EKP juhatus võtab käesoleva otsuse rakendamiseks meetmed, mis on vajalikud VSSi tulemuslikuks ja turvaliseks tööks, sealhulgas meetmed, mis on seotud vastavalt artiklites 4 ja 6 osutatud menetluskäsiraamatu ja minimaalsete turvanõuetega. Nende eesmärkide saavutamiseks võtab EKP juhatus arvesse rahatähtede komitee arvamusi. EKP juhatus teavitab EKP nõukogu kõigist meetmetest, mis ta käesoleva artikli kohaldamisel võtab. Lisaks sellele võib EKP esitada VSSi kasutamist ja turvalisust käsitlevaid tehnilisi selgitusi ja täpsustusi.

Artikkel 10

Lõppsätted

Käesolev otsus jõustub 1. detsembril 2001.

Käesolev otsus avaldatakse Euroopa Ühenduste Teatajas.

Frankfurt Maini ääres, 8. november 2001

EKP president

Willem F. Duisenberg

[1] EÜT L 181, 4.7.2001, lk 6.

[2] EÜT L 181, 4.7.2001, lk 11.

--------------------------------------------------